ተወላዲ ህንዲ ዝኾነ ኣካያዲ ስራሕ ጉግል ሱንድራ ፒቻኢ “ትምኒት ካብ ጉግል ዝወጽኣትሉ ጉዳይ ክጻረ ኣለዎ” ኢሉ ኣሎ። ሱንድራ ናብ ኩሎም ሰራሕተኛታት ጉግል ኣብ ዝጸሓፎ መልእኽቲ “ፈጣሪት ጽልዋን ብዓልቲ ብዙሕ ክእለትን ጸላም ጓል ኣንስተይቲ ካብ ጉግል ብሓዘን ስለ ዝተፈለየት ሓላፍነት ወሲድና ከነጻርዮ ኣለና” እውን ኢሉ። ትምኒት ገብሩ ብወገና ናብቲ ኣካያዲ ስራሕ ኣብ ዝለኣኸቶ መልሲ “እዚ ይቅሬታ ምሕታት ኣይኮነን” ኢላ ኣላ። ትምኒት ገብሩ ካብ ጉግል ቅድሚ ምስጓጓ፡ ምስ ካልኦት ተመራመርቲ እቲ ትካል ኮይና ዘዳለወቶ መጽናዕታዊ ጽሑፍ፡ ሽማ ካብቶም ኣዳለውቲ እቲ ምርምር ክእለ ተሓቲታ ምንባራ ብምጥቃስ እዚ ሽማ ንከይጎልሕ ኮነ ኢልካ ዝተገበረ ምዃኑ ትማጎት። ኣብ ጉግል ኣብ ኣርቲፊሻል ኢንተለጀንስ ዝሰርሑ ፍሉጣት ሞያተኛታት ትምኒት ገብሩ ካብ ስራሕ ምስጓጓ ክቃወሙ ጸኒሖም’ዮም። ካብዚ ብተወሳኺ ብኣሽሓት ዝቁጸሩ ሰራሕተኛታት ጉግል፡ ንትምኒት ገብሩ ዘለዎም ደገፍ ንምርኣይ ብክታሞም ኣረጋጊጾም’ዮም። ትምኒት ገብሩ መን'ያ?
